**FELHÍVÁS**

**a Tempus Közalapítvány Digitális Módszertárában való megjelenésre**

**– az IKT eszközök kreatív felhasználása az oktatásban –**

**A Tempus Közalapítvány *Digitális Módszertára* azoknak a pedagógiai tervezés és tanulásszervezés tárgykörébe tartozó dokumentumoknak, módszertani ötleteknek ad helyet, melyek a digitális nemzedék interaktív tanulását, tanítását segítik az IKT eszközök kreatív használatával, azok tanórai vagy tanórán kívüli alkalmazásával. A felhívásra azok jelentkezését várjuk, akik saját ötleteiket megosztanák oly módon, hogy azok a *Digitális Módszertárba* feltöltve bárki számára elérhetővé, kereshetővé, adaptálhatóvá váljanak. A felhívásra jelentkezők feltöltött módszertani anyagait szakértők értékelik, melyek közül a legjobbnak ítélt ötletek díjazásban részesülnek. A *Digitális Pedagógus Díjat* elnyerőknek szakmai kiadványainkban és a felhívásnak keretet adó *KÚT – Közösségi Út a Tanuláshoz* program zárórendezvényén is lehetőséget adunk a bemutatkozásra.**

**Háttér**

A Tempus Közalapítvány az Európai Bizottság támogatásával 2012. március 1-jével útjára indította a *KÚT Program: Közösségi Út a Tanuláshoz* című újabb egyéves programsorozatát. A projekt középpontjában a különböző tanulási formák és azok magyarországi hozzáférhetőségének vizsgálata áll, különös tekintettel az informális és nem formális tanulásra, valamint a közösségi tanulás lehetőségeinek feltárására és fejlesztésére. A projekt keretében sokrétű szakmai tevékenységet és programokat valósítunk meg, melynek egyik része a Tempus Közalapítvány honlapjáról elérhető, népszerű Módszertani Ötletgyűjtemény mellett egy *Digitális Módszertár* létrehozása és tartalmi feltöltése a felhívásra jelentkezők gyakorlataival. A KÚT program tevékenységeiről részletesebben olvashat a következő linkre kattintva: [www.kutprogram.tka.hu](http://www.kutprogram.tka.hu/)

**A felhívás céljai**

A *Digitális Módszertár* a közoktatás terén, a gyakorlatban hasznosítható ötleteket és eszközöket kíván összegyűjteni és bemutatni, a következő átfogó célokra építve:

* tudásmegosztás
* digitális kultúra erősítése, tudatosítása
* digitális kompetenciák fejlesztése
* a közösségi tanulás és a jó gyakorlatok megosztásának összekapcsolása az IKT eszközeivel
* új tanulási formák és csatornák kialakítása
* az ötletek felhasználása, adaptálása a napi gyakorlatba

**Kiknek szól a felhívás?**

A felhívásra minden olyan közoktatásban dolgozó pedagógus vagy szakmai munkaközösség jelentkezését várjuk, akik számára fontos:

* a digitális kultúra fejlesztése
* a pedagógiai szemléletváltás előmozdítása
* a tudásmegosztás, a közösségi tanulás és az egymástól való tanulás támogatása
* a saját eredmények, jó gyakorlatok bemutatása
* a digitális nemzedék megszólítása újszerű, saját ötleten alapuló, tanórai kontextusba vagy tanórán kívüli tevékenységekbe ágyazott módszertani gyakorlatokon keresztül.

**Mivel lehet jelentkezni?**

A *Digitális Módszertárba* jelentkezni olyan, a pedagógiai tervezés és tanulásszervezés tárgykörébe tartozó dokumentum (pl. óravázlat, tematikus terv, projektterv) bemutatásával lehet, amely elsődlegesen az IKT (kiemelten a web2-es) eszközök kreatív használatát mutatja be,tanórákon vagy tanórán kívüli tevékenységekben is hasznosítható, kapcsolódik a fent felsorolt célokhoz, épít a digitális nemzedék valós tanulási szükségleteire, valamint megfelel az alábbi értékelési szempontoknak:

* a jelentkező(k) által önállóan kidolgozott és kipróbált, saját módszertani ötletet mutat be
* újszerű módon dolgozza fel a témát
* az interaktivitásra épít
* célja a pozitív tanulási attitűd kialakítása, erősítése
* ingyenes vagy bárki számára elérhető program/szoftver/platform felhasználását célozza meg
* felhasználóbarát (könnyen érthető, jól illusztrált, ésszerű terjedelmű) formában teszi közzé
* a módszertani ötletet a pedagógiai folyamatba ágyazottan mutatja be (kiemelve annak pedagógiai célját) egy téma feldolgozásán keresztül
* hiteles képet nyújt a módszer használatáról, annak előnyeiről, nehézségeiről
* megadja a módszertani ötlet célcsoportját, tanulásszervezési kereteit, technikai és pedagógiai hátterét, a szükséges IKT eszközöket

**A felhívásra feltöltött ötletek közül előnyben részesül az, amely:**

* korábban nem került publikálásra
* a felhasználhatóság szempontjából platformfüggetlen
* adaptálhatósága széles körű
* iránymutató összegzést tartalmaz a kipróbálás és alkalmazás tapasztalatairól
* javaslatot tesz az alternatív felhasználás formáira, lehetőségeire és esetleges korlátaira
* nagyobb egységek (tematikus terv, projektterv) feldolgozását célozza
* fókuszál az alábbi pedagógiai célok valamelyikére:
  + a kooperatív tanulás támogatása
  + differenciált oktatás támogatása
  + hatékony egyéni tanulási utak támogatása
  + fejlesztő értékelés
  + önálló tananyag-feldolgozás támogatása
  + kulcskompetenciák fejlesztése

**Ki nyerheti el a *Digitális Pedagógus Díj*at?**

Díjazásban csak olyan módszertani ötlet részesülhet, amely megfelel a jelen felhívás feltételeinek és szempontjainak, illetve a felhívás megadott határidején belül (2012. november 1. – november 30.) kerül feltöltésre a Tempus Közalapítvány *Digitális Módszertárába*. Ugyanazon jelentkező több kidolgozott ötletet is feltölthet, de ugyanazon pedagógus / szakmai munkaközösség csak egyszer részesülhet díjazásban. A szakértők és a felhívás kiírója által legjobbnak ítélt ötletek kaphatnak díjat, melynek **teljes keretösszege 1,2 millió** forint és maximum 40 ötlet díjazását foglalja magában. A felhívás kiírója fenntartja a jogot arra, hogy a beérkezett módszertani anyagok mennyiségétől és minőségétől függően állapítsa meg a keretösszeg felhasználását és a díjak odaítélését. A díjat az ötletgazda saját pedagógiai céljainak továbbfejlesztésére fordíthatja további megkötések nélkül. A felhívás eredményeit, illetve a legjobbnak ítélt ötleteket a Tempus Közalapítvány kiadványaiban és honlapján, a felhívásnak keretet adó KÚT program zárórendezvényén, valamint a médiában is bemutatjuk.

**Ütemezés:**

1. az ötletek fogadásának kezdete (az on-line platform elérhetősége): 2012. november 1.
2. **jelentkezési határidő: 2012. november 30.**
3. az ötletek értékelése, a *Digitális Pedagógus Díjak* odaítélése és átadása (várhatóan 2013. január)
4. a díjazottak bemutatkozása a KÚT program zárórendezvényén (várhatóan 2013. február)

**A jelentkező vállalja, hogy:**

* az általa benyújtott, a feltöltéssel nyilvános adatbázisba kerülő anyagon harmadik személynek nincsen olyan joga, amely a felhívás kiírójának felhasználói jogát akadályozná vagy korlátozná
* az általa készített anyagot a felhívás kiírója további ellentételezés nélkül felhasználhatja elektronikus és nyomtatott kiadványok, prezentációk készítéséhez, illetve közzéteheti az interneten (az ötletgazda megnevezésével)
* az ötlet díjazása esetén a Tempus Közalapítvánnyal kötött szerződés értelmében eleget tesz a szerződésben foglaltaknak (a díj felhasználása, a zárórendezvényen való részvétel)
* rendelkezésre áll a felhívás eredményeiről szóló tájékoztató tevékenységhez
* javaslatot tesz a továbbfejlesztési lehetőségekre az adaptálhatóság szempontjából

**A Tempus Közalapítvány vállalja, hogy:**

* a díjazottal szerződést köt, melyben biztosítja, hogy a díjat az ötletgazda saját pedagógiai céljainak továbbfejlesztésére fordíthatja további megkötések nélkül
* a díjazottak számára biztosítja a Tempus Közalapítvány kiadványaiban, honlapján, illetve a médiában való megjelenést

**Hogyan lehet jelentkezni?**

Jelentkezni 2012. november 1-től a Tempus Közalapítvány tematikus honlapjának felületén([www.kutprogram.tka.hu](http://www.kutprogram.tka.hu/) >> *Digitális Módszertár*), az itt elérhető on-line platformon az ötlet(ek) feltöltésével lehet, mely egyúttal a pályázó adatainak, motivációjának, illetve a módszertani ötlet leírásának megadását és segédanyagainak (kép, videó, link, stb.) feltöltését is jelenti.

**Jelentkezési határidő: 2012. november 30.**

(A honlap adatbázisában rögzített beérkezési határidő)

**További információ:**

B. Tier Noémi projektkoordinátor, E-mail: noemi.tier[kukac]tpf.hu, Tel: +36-1-237-1300

**Továbbá:**

E-mail: info[kukac]tpf.hu, Infóvonal: +36-1-237-1320